Pupuh ginada

Pupuh ginada inggih punika silih tunggil parinama pupuh (Sekar Alit) sajeroning kasusastraan Bali purwa sané marupa tembang. Kruna ginada mawit saking kruna lingga gada tur selanturnyané ngamolihang seselan "in" sinah manados kruna ginada sané mateges kahanan keni rasa kuciwa. Pupuh ginada kawangun antuk uger-uger pada lingsa, inggian punika ring apadanyané kawangun antuk pitung carik.  Akéh kecap miwah guru dingdong ring suang-suang carik pupuh ginada inggih punika, 8a, 8i, 8a, 8u, 8a, 4i, miwah 8a. 

Pupuh ginada madué makudang-kudang soroh manut larasnyané, inggih punika sekadi ginada lumrah, ginada éman-éman, ginada linggar petak, ginada jajar pikat, ginada bungkling, ginada basur, ginada çiwagati, ginada candrawati, ginada jayaprana, ginada pakang raras, ginada bagus umbara, ginada trisena, miwah sané tiosan. Wirasan pupuh ginada ketahnyané kaanggén nyihnayang rasa kuciwa. Lianan ring punika, ring soroh pupuh ginada basur ketah madué pangrasa mistis wiadin magis. Kahanan puniki sangkaning tembang ginada basur ketahnyané katembangang manut laras pelog miwah nada dasar sané abot.  Pupuh ginada taler madué pangrasa sané nyihnayang sebet tur sangsara, taler sepatutnyané madaging tetuek lan dharma. Ring sajeroning sastra geguritan, pupuh ginada dados asiki pupuh sané ngwangun Geguritan Jayaprana Layonsari miwah Geguritan Basur. Cutetnyané maka kalih geguritan punika nganggén pupuh tuah asiki, inggih punika pupuh ginada.

 Conto 
Silih tunggil pupuh ginada sané sampun ketah kauningin inggih punika:

Eda ngadén awak bisa, 

depang anaké ngadanin,

geginané buka nyampat,

anak sai tumbuh luhu,

ilang luhu buké katah,

yadin ririh,

liu enu  paplajahan. 

Ring sor puniki wénten silih tunggil imba saking pupuh ginada (ginada eman-eman):

Yadin dadi sasambatan

Awaké mangawé pelih

Loban manahé jalanang

Gila tekén anak lacur

Awaké tuara makadang

Nyén elekin

Suba magentosan masa. 

 Pustaka 

Kategori:WikiGita 2025

Kategori:Sekar Alit
Kategori:Pupuh